	
	I.obravnava



Na podlagi določil 21. in 61. člena Zakona o lokalni samoupravi /ZLS/ (Uradni list RS, št. 94/2007-UPB2, 27/2008 Odl.US:Up-2925/07-15, U-I-21/07-18, 76/2008, 100/2008 Odl.US: U-I-427/06-9, 79/2009, 51/2010, 40/2012-ZUJF), 6. člena Zakona o gospodarskih javnih službah /ZGJS/ (Uradni list RS, št. 32/1993, 30/1998, 127/2006, 38/2010-ZUKN, 57/2011) in 17. člena Statuta Mestne občine Murska Sobota (Uradni list RS, št. 23/2007-uradno prečiščeno besedilo, 49/2010) je Mestni svet Mestne občine Murska Sobota na svoji ... seji, dne ... sprejel

Obrazložitev:

Pravna podlaga za sprejem odloka je določilo 21. člena Zakona o lokalni samoupravi /ZLS/, ki v prvem odstavku določa, da občina samostojno opravlja lokalne zadeve javnega pomena (izvirne naloge), ki jih določi s splošnim aktom občine ali so določene z zakonom. V skladu z določilom pete alineje drugega odstavka navedenega 21. člena Zakona o lokalni samoupravi /ZLS/ občina za zadovoljevanje potreb svojih prebivalcev v okviru svojih pristojnosti ureja, upravlja in skrbi za lokalne javne službe. Kot je določeno z 61. členom Zakona o lokalni samoupravi /ZLS/, v povezavi s 14. členom Zakona o ukrepih za uravnoteženje javnih financ občin /ZUUJFO/ (Uradni list RS, št.14/2015) občina zagotavlja opravljanje javnih služb, ki jih v skladu z zakonom določi s svojim splošnim aktom, in javnih služb, za katere je tako določeno z zakonom (lokalne javne službe). Opravljanje lokalnih javnih služb pa občina zagotavlja: • neposredno v okviru občinske uprave; • z ustanavljanjem javnih zavodov in javnih podjetij; • z dajanjem koncesij; • na drug način, določen v skladu z zakonom. Veljavni Zakon o gospodarskih javnih službah /ZGJS/, pa v 6.členu določa, da lokalna skupnost zagotavlja gospodarske javne službe v naslednjih oblikah: • v režijskem obratu; • v javnem gospodarskem zavodu; • v javnem podjetju; • z dajanjem koncesij. 

Odlok

o lokalnih gospodarskih javnih službah v Mestni občini Murska Sobota
1 
Splošne določbe

1. člen

(uporaba izrazov)

V odloku uporabljeni izrazi v slovnični obliki za moški spol se uporabljajo kot nevtralni za ženski in moški spol.
Obrazložitev:

Besedilo je oblikovano na podlagi določil veljavnega Zakona o enakih možnostih žensk in moških /ZEMŽM/ in Zakona o uresničevanju načela enakega obravnavanja /ZUNEO, ki zahtevajo dosledno uporabo izrazov, ki se nanašajo na osebe v ženski in moški jezikovni spolni obliki.
2. člen

(vsebina odloka)
Ta odlok ureja lokalne gospodarske javne službe v Mestni občini Murska Sobota, način njihovega izvajanja, strokovno-tehnične, organizacijske in razvojne naloge, varstvo uporabnikov, financiranje lokalnih gospodarskih javnih služb in druga vprašanja v zvezi z izvajanjem lokalnih gospodarskih javnih služb v Mestni občini Murska Sobota (v nadaljevanju: občina).

Obrazložitev:

Besedilo je oblikovano na podlagi določil:

· drugega odstavka 3. člena Zakona o gospodarskih javnih službah /ZGJS/, ki določa, da način opravljanja lokalne gospodarske javne službe predpiše lokalna skupnost z odlokom tako, da je zagotovljeno njihovo izvajanje v okviru funkcionalno zaokroženih oskrbovalnih sistemov;
· 11. člena Zakona o gospodarskih javnih službah /ZGJS/, ki določa, da strokovnotehnične, organizacijske in razvojne naloge na področju gospodarskih javnih služb opravljajo organi lokalnih skupnosti;
· III. poglavje Zakona o gospodarskih javnih službah /ZGJS/ (14., 15. in 16. člen), ki ureja varstvo uporabnikov javnih dobrin;

· VI. poglavje Zakona o gospodarskih javnih službah /ZGJS/ (od 59. do 65. člena), ki ureja financiranje gospodarskih javnih služb.

3. člen

(lokalne gospodarske javne službe)
Kot lokalne gospodarske javne službe se opravljajo dejavnosti, ki so z zakonom določene kot obvezne lokalne gospodarske javne službe in dejavnosti, ki so kot izbirne lokalne gospodarske javne službe določene v skladu z zakonom in tem odlokom. 

Obrazložitev:

Besedilo je oblikovano na podlagi določila prvega odstavka 61. člena Zakona o lokalni samoupravi /ZLS/, v povezavi s 14.členom Zakona o ukrepih za uravnoteženje javnih financ občin /ZUUJFO/ ki določa, da občina zagotavlja opravljanje javnih služb, ki jih v skladu z zakonom določi s svojim splošnim aktom, in javnih služb, za katere je tako določeno z zakonom (lokalne javne službe. V skladu z določilom prvega odstavka 3. člena Zakona o gospodarskih javnih službah /ZGJS/ so gospodarske javne službe lahko obvezne ali izbirne. Obvezna gospodarska javna služba pa se določi z zakonom.

2
Način opravljanja lokalnih gospodarskih javnih služb

4. člen

(način opravljanja lokalnih gospodarskih javnih služb)
(1) Lokalne gospodarske javne službe se opravljajo na podlagi predpisanih tehničnih, oskrbovalnih, stroškovnih, organizacijskih in drugih standardov ter normativov, ki jih predpišejo vlada in pristojna ministrstva.

(2) Občina s posamičnimi odloki podrobneje uredi način opravljanja posamezne ali več lokalnih gospodarskih javnih služb oziroma podrobneje določi:

· organizacijsko in prostorsko zasnovo njihovega opravljanja po vrstah in številu izvajalcev (v režijskem obratu, javnem gospodarskem zavodu, javnem podjetju, na podlagi koncesije),

· vrsto in obseg javnih dobrin ter njihovo prostorsko razporeditev,

· pogoje za zagotavljanje in uporabo javnih dobrin,

· pravice in obveznosti uporabnikov,

· vire financiranja gospodarskih javnih služb in načinov njihovega oblikovanja,

· vrsto in obseg objektov in naprav, potrebnih za izvajanje lokalne gospodarske javne službe, ki so v lasti občine ter del javne lastnine, ki je javno dobro in varstvo, ki ga uživa,

· druge elemente pomembne za opravljanje in razvoj lokalne gospodarske javne službe.

Obrazložitev:

Besedilo prvega odstavka je oblikovano na podlagi določila tretjega odstavka 3. člena Zakona o gospodarskih javnih službah /ZGJS/, ki določa, da se tehnični, oskrbovalni, organizacijski in drugi standardi ter normativi za opravljanje gospodarskih javnih služb urejajo s predpisi pristojnih ministrov.

Besedilo drugega odstavka je oblikovano na podlagi določila 7. člena Zakona o gospodarskih javnih službah /ZGJS/, ki določa, da se z odlokom lokalne skupnosti, za posamezno gospodarsko javno službo določi:

· organizacijska in prostorska zasnova njihovega opravljanja po vrstah in številu izvajalcev (v režijskem obratu, javnem gospodarskem zavodu, javnem podjetju, na podlagi koncesije ali javnih kapitalskih vložkov);

· vrsta in obseg javnih dobrin ter njihova prostorska razporeditev;

· pogoji za zagotavljanje in uporabo javnih dobrin;

· pravice in obveznosti uporabnikov;

· viri financiranja gospodarskih javnih služb in način njihovega oblikovanja;

· vrsta in obseg objektov in naprav, potrebnih za izvajanje gospodarske javne službe, ki so lastnina republike ali lokalne skupnosti ter del javne lastnine, ki je javno dobro in varstvo, ki ga uživa;

· drugi elementi pomembni za opravljanje in razvoj gospodarske javne službe.

3
Lokalne gospodarske javne službe

5. člen

(obvezne in izbirne lokalne gospodarske javne službe)
(1) Lokalne gospodarske javne službe so obvezne in izbirne.

(2) Obvezne lokalne gospodarske javne službe so določene z zakonom. 
(3) Izbirne lokalne gospodarske javne službe so določene v skladu z zakonom in s tem odlokom.

Obrazložitev:

Besedilo prvega odstavka je oblikovano v skladu z določilom prvega odstavka 3. člena Zakona o gospodarskih javnih službah /ZGJS/, ki določa, da so gospodarske javne službe lahko obvezne ali izbirne. 

Besedilo drugega odstavka je oblikovano v skladu z določilom prvega odstavka 3. člena Zakona o gospodarskih javnih službah /ZGJS/, ki določa, da se obvezna gospodarska javna služba določi z zakonom.

Z besedilom tretjega odstavka je določeno, da so izbirne lokalne gospodarske javne službe določene v skladu z zakonom in s tem odlokom. 61. člena Zakona o lokalni samoupravi /ZLS/, v povezavi s 14.členom Zakona o ukrepih za uravnoteženje javnih financ občin /ZUUJFO/, namreč določa, da občina zagotavlja opravljanje javnih služb, ki jih v skladu z zakonom določi s svojim splošnim aktom, kar pomeni, da občina ne sme pri določanju gospodarskih javnih služb, določiti katerokoli tržne dejavnosti kot dejavnost javne službe, ampak zgolj tisto, ki je z zakonom opredeljena kot dejavnost, ki se lahko izvaja kot gospodarska javna služba ali dejavnost, ki jo po zakonu izvaja lokalna skupnost. 
6. člen

(obvezne lokalne gospodarske javne službe)
(1) Na območju občine se kot obvezne lokalne gospodarske javne službe opravljajo naslednje dejavnosti:

1. oskrba s pitno vodo,

2. odvajanje komunalne in padavinske odpadne vode,
3. čiščenje komunalne in padavinske odpadne vode,

4. zbiranje določenih vrst komunalnih odpadkov,

5. obdelava določenih vrst komunalnih odpadkov,

6. odlaganje ostankov predelave ali odstranjevanja komunalnih odpadkov,

7. urejanje in čiščenje javnih površin,

8. vzdrževanje občinskih javnih cest,

9. pomoč, oskrba in namestitev zapuščenih živali v zavetišču,
10. pokopališka in pogrebna dejavnost ter urejanja pokopališč,

11. varstvo pred požarom.

(2) Kot obvezne lokalne gospodarske javne službe se opravljajo tudi dejavnosti, ki niso določene v prejšnjem odstavku, če tako določa zakon.

Obrazložitev:

Besedilo prvega odstavka je oblikovano na podlagi določila prvega odstavka 3. člena Zakona o gospodarskih javnih službah/ZGJS/, ki določa, da se obvezna gospodarska javna služba določi z zakonom. Z veljavno zakonodajo so kot obvezne lokalne gospodarske javne službe določene naslednje dejavnosti:

· na podlagi določila 149. člena veljavnega Zakona o varstvu okolja /ZVO-1/: • oskrba s pitno vodo; • odvajanje in čiščenje komunalne in padavinske odpadne vode; • zbiranje določenih vrst komunalnih odpadkov; • obdelava določenih vrst komunalnih odpadkov; • odlaganje ostankov predelave ali odstranjevanja komunalnih odpadkov; • urejanje in čiščenje javnih površin;

· na podlagi določila 16. člena veljavnega Zakona o cestah /ZCest-1/: • redno vzdrževanje javnih cest, ki obsega vzdrževalna dela za ohranjanje javnih cest v stanju, ki zagotavlja varnost in prevoznost javnih cest, nadzor nad stanjem javnih cest in cestnega sveta ter vzpostavitev prevoznosti cest ob naravnih in drugih nesrečah;

· na podlagi določila 27. člena veljavnega Zakona o zaščiti živali /ZZŽiv/: • pomoč, oskrba in namestitev zapuščenih živali v zavetišču; 
· na podlagi določila 3. člena veljavnega Zakona o pokopališki in pogrebni dejavnosti ter o urejanju pokopališč /ZPPDUP/:  • pokopališka in pogrebna dejavnost ter urejanje pokopališč; 
· na podlagi določila 3. člena veljavnega Zakona o varstvu pred požarom /ZVPoz/ in 2.člena Zakona o gasilstvu /ZGas/: • dejavnost varstva pred požarom.
Z besedilom drugega odstavka je določeno, da se kot obvezne lokalne gospodarske javne službe opravljajo tudi dejavnosti, ki niso določene v prejšnjem odstavku, če tako določa zakon.

7. člen

(izbirne lokalne gospodarske javne službe)
Na območju občine se kot izbirne lokalne gospodarske javne službe opravljajo naslednje dejavnosti:

1. vzdrževanje prometnih površin, objektov in naprav na, ob ali nad vozišči državnih cest, ki so v funkciji javnih površin naselja,

2. distribucija energetskih plinov,
3. distribucija toplote,
4. linijski prevozi v mestnem prometu. 
Obrazložitev:

Besedilo je oblikovano na podlagi določila prvega odstavka 3. člena Zakona o gospodarskih javnih službah /ZGJS/, ki določa, da gospodarske javne službe lahko izbirne. Z veljavno zakonodajo so kot izbirne lokalne gospodarske javne službe določene naslednje dejavnosti:

· na podlagi določila 62. člena veljavnega Zakona o cestah /ZCest-1/: • vzdrževanje prometnih površin, objektov in naprav na, ob ali nad voziščem državne ceste, ki so v funkciji javnih površin naselja; 
· na podlagi določila 284. člena veljavnega Energetskega zakona /EZ-1/: • distribucija toplote; • distribucija drugih energetskih plinov; 
· na podlagi določila 53. člena veljavnega Zakona o prevozih  v cestnem prometu /ZPCP-2/: linijski prevozi v mestnem prometu. 

8. člen

(območje opravljanja lokalnih gospodarskih javnih služb)
Lokalne gospodarske javne službe iz 6. in 7. člena tega odloka se opravljajo na celotnem območju občine, če s tem odlokom ali odlokom iz 4. člena tega odloka za posamezno lokalno gospodarsko javno službo ni drugače določeno.
Obrazložitev:

Besedilo je oblikovano na podlagi določila prve alineje 7. člena Zakona o gospodarskih javnih službah /ZGJS/, ki določa, da se z odlokom občine, s katerim se predpiše način opravljanja lokalne gospodarske javne službe, za posamezno gospodarsko javno službo določi prostorska zasnova opravljanja gospodarske javne službe. V skladu z navedenim je z besedilom določeno, da se obvezne in izbirne lokalne gospodarske javne službe opravljajo na celotnem območju občine, če ni s tem odlokom ali odlokom o načinu opravljanja lokalne gospodarske javne službe za posamezno lokalno gospodarsko javno službo drugače določeno.

9. člen

(javne dobrine)
(1) Javne dobrine, ki se zagotavljajo z lokalnimi gospodarskimi javnimi službami, so pod enakimi pogoji določenimi z zakonom ali odlokom občine dostopne vsakomur.

(2) Uporaba javnih dobrin, ki se zagotavljajo z obveznimi lokalnimi gospodarskimi javnimi službami, je za uporabnike obvezna, če zakon ali na njegovi podlagi izdan predpis za posamezne primere ne določa drugače.

(3) Uporaba javnih dobrin, ki se zagotavljajo z izbirnimi lokalnimi gospodarskimi javnimi službami, za uporabnike ni obvezna, če zakon ali odlok občine  za posamezne primere ne določa drugače.

Obrazložitev:

Besedilo prvega odstavka je oblikovano na podlagi določila prvega odstavka 5. člena Zakona o gospodarskih javnih službah, ki določa, da so javne dobrine pod enakimi z zakonom ali odlokom lokalne skupnosti določenimi pogoji dostopne vsakomur.

Besedilo drugega odstavka je oblikovano na podlagi določila drugega odstavka 5. člena Zakona o gospodarskih javnih službah /ZGJS/, ki določa, da je uporaba javnih dobrin, ki se zagotavljajo z obveznimi gospodarskimi javnimi službami obvezna, če zakon ali na njegovi podlagi izdan predpis za posamezne primere ne določa drugače.

Besedilo tretjega odstavka je oblikovano na podlagi določila tretjega odstavka 5. člena Zakona o gospodarskih javnih službah /ZGJS/, ki določa, da uporaba javnih dobrin, ki se zagotavljajo z izbirnimi gospodarskimi javnimi službami ni obvezna, če zakon ali odlok lokalne skupnosti za posamezne primere ne določa drugače.

4
Oblike zagotavljanja javnih služb

10. člen

(oblike zagotavljanja javnih služb)
Občina zagotavlja lokalne gospodarske javne službe skladno s 3. členom tega odloka v naslednjih oblikah:

· v javnem podjetju,

· z dajanjem koncesij.

Obrazložitev:

Besedilo je oblikovano na podlagi določila 6. člena Zakona o gospodarskih javnih službah /ZGJS/, ki v prvem odstavku določa, da lokalna skupnost (občina) zagotavlja gospodarske javne službe v naslednjih oblikah:

· v režijskem obratu, kadar bi bilo zaradi majhnega obsega ali značilnosti službe neekonomično ali neracionalno ustanovitvi javno podjetje ali podeliti koncesijo;

· v javnem gospodarskem zavodu, kadar gre za opravljanje ene ali več gospodarskih javnih služb, ki jih zaradi njihove narave ni mogoče opravljati kot profitne oziroma če to ni njihov cilj;

· v javnem podjetju, kadar gre za opravljanje ene ali več gospodarskih javnih služb večjega obsega ali kadar to narekuje narava monopolne dejavnosti, ki je določena kot gospodarska javna služba, gre pa za dejavnost, ki jo je mogoče opravljati kot profitno,

· z dajanjem koncesij.
4.1
Javno podjetje
11. člen

(javno podjetje)
(1) Javno podjetje se ustanovi za opravljanje ene ali več lokalnih gospodarskih javnih služb večjega obsega ali kadar to narekuje narava monopolne dejavnosti, ki je določena kot lokalna gospodarska javna služba, gre pa za dejavnost, ki jo je mogoče opravljati kot profitno.

(2) Ustanovitev javnega podjetja, razmerja v javnem podjetju in njegovo delovanje ter druge zadeve v zvezi z javnim podjetjem se opredelijo s posebnim odlokom.
(3) Ustanoviteljske pravice v javnem podjetju izvršuje občinski svet. V primeru, da so poleg občine ustanoviteljice javnega podjetja tudi druge občine, se lahko izvajajo ustanoviteljske pravice preko posebnega skupnega organa za izvajanje ustanoviteljskih pravic, ki ga v skladu z določili zakona, ki ureja lokalno samoupravo, ustanovijo ustanoviteljice javnega podjetja.

(4) V soglasju z ustanoviteljem lahko javno podjetje pogodbeno izvaja gospodarske javne službe ali druge dejavnosti tudi za druge občine, ki niso ustanoviteljice javnega podjetja.
Obrazložitev:

Besedilo prvega odstavka je oblikovano na podlagi določila tretje alineje prvega odstavka 6. člena Zakona o gospodarskih javnih službah /ZGJS/, ki določa, da lokalna skupnost zagotavlja gospodarske javne službe v javnem podjetju, kadar gre za opravljanje ene ali več gospodarskih javnih služb večjega obsega ali kadar to narekuje narava monopolne dejavnosti, ki je določena kot gospodarska javna služba, gre pa za dejavnost, ki jo je mogoče opravljati profitno. 

Besedilo drugega odstavka je oblikovano na podlagi določila drugega odstavka 61. člena Zakona o lokalni samoupravi /ZLS/, ki določa, da lahko občina zagotavlja opravljanje lokalnih javnih služb z ustanavljanjem javnih podjetij. 

Besedilo tretjega odstavka je oblikovano na podlagi določila tretjega in četrtega odstavka 61. člena Zakona o lokalni samoupravi /ZLS/, ki določa, da lahko dvoje ali več občin zaradi gospodarnejšega in učinkovitejšega zagotavljanja javnih služb skupaj ustanovi javno podjetje. Za izvrševanje ustanoviteljskih pravic občin v skladu z aktom o ustanovitvi in statutom javnega zavoda ali javnega podjetja, ki ga ustanovi več občin ustanoviteljic ter za usklajevanje odločitev občin v zvezi z zagotavljanjem javnih služb občinski sveti udeleženih občin ustanovijo skupni organ, ki ga sestavljajo župani. Akt o ustanovitvi skupnega organa mora določati njegove naloge, organizacijo dela in način sprejemanja odločitev, financiranje in delitev stroškov med občinami.

Z določilom četrtega odstavka je javnemu podjetju podano dovolilo, da lahko v soglasju z ustanoviteljem pogodbeno izvaja gospodarske javne službe ali druge dejavnosti tudi za občine, ki niso ustanoviteljice javnega podjetja. 

4.2
Koncesija

12. člen

(koncesija)
(1) Za opravljanje posamezne lokalne gospodarske javne službe lahko občina podeli koncesijo pravni ali fizični osebi, ki je registrirana za opravljanje dejavnosti, ki je predmet koncesije in izpolnjuje pogoje za opravljanje lokalne gospodarske javne službe, ki je predmet koncesije.

(2) Koncesija za opravljanje posamezne lokalne gospodarske javne službe se podeli na podlagi koncesijskega akta. 

(3) Občina lahko podeli koncesijo za opravljanje lokalne gospodarske javne službe za celotno območje občine ali za del območja občine.

(4) Za pridobivanje koncesionarjev, koncesijsko pogodbo, prenehanje koncesijskega razmerja, prenos koncesije, obvezno koncesijo, višjo silo, odgovornost koncesionarja za ravnanja zaposlenih in odgovornost koncedenta za ravnanje koncesionarja in ostala vprašanja v tej zvezi se uporabljajo določila zakona, ki ureja področje gospodarskih javnih služb in določila zakona, ki ureja področje  javno zasebnega partnerstva.
Obrazložitev:

Besedilo prvega odstavka je oblikovano na podlagi določila 30. člena Zakona o gospodarskih javnih službah /ZGJS/, ki določa, da je koncesionar lahko fizična ali pravna oseba, če izpolnjuje pogoje za opravljanje dejavnosti, ki je predmet koncesionirane gospodarske javne službe. 

Z besedilom drugega odstavka je določeno, da se koncesija za opravljanje posamezne lokalne gospodarske javne službe podeli na podlagi koncesijskega akta. V skladu z določilom 32. člena Zakona o gospodarskih javnih službah /ZGJS/ se s koncesijskim aktom določi predmet in pogoje opravljanja gospodarske javne službe za posamezno koncesijo. Koncesijski akt je odlok lokalne skupnosti (občine). Kot je določeno s tretjim odstavkom 32. člena Zakona o gospodarskih javnih službah /ZGJS/ se s koncesijskim aktom lahko da koncesionarju javno pooblastilo, če tako določa zakon. Koncesijski akt pa vsebuje:

· dejavnosti ali zadeve, ki so predmet gospodarske javne službe,

· območje izvajanja gospodarske javne službe, uporabnike ter razmerja do uporabnikov,

· pogoje, ki jih mora izpolnjevati koncesionar,

· morebitna javna pooblastila koncesionarju,

· splošne pogoje za izvajanje gospodarske javne službe in za uporabo javnih dobrin, ki se z njo zagotavljajo,

· vrsto in obseg monopola ali način njegovega preprečevanja,

· začetek in čas trajanja koncesije,

· vire financiranja gospodarske javne službe,

· način plačila koncesionarja ali način plačila odškodnine za izvrševanje gospodarske javne službe oziroma varščine,

· nadzor nad izvajanjem gospodarske javne službe,

· prenehanje koncesijskega razmerja,

· organ, ki opravi izbor koncesionarja,

· organ, pooblaščen za sklenitev koncesijske pogodbe,

· druge sestavine, potrebne za določitev in izvajanje gospodarske javne službe (33. člen ZGJS).

Z besedilom tretjega odstavka je določena prostorska zasnova opravljanja dejavnosti gospodarske javne službe. Tako lahko občina podeli koncesijo za opravljanje lokalne gospodarske javne službe za celotno območje občine ali za del območja občine.

Z besedilom četrtega odstavka je določeno, da se za vsa vprašanja, ki se nanašajo na koncesijsko razmerje uporabljajo določbe Zakona o gospodarskih javnih službah /ZGJS/, in sicer:

· za pridobivanje koncesionarjev določila 36., 37. in 38. člena Zakona o gospodarskih javnih službah /ZGJS/;

· za koncesijsko pogodbo določila 39. člena Zakona o gospodarskih javnih službah /ZGJS/;

· za prenehanje koncesijskega razmerja določila 41., 42., 43., 44. in 45. člena Zakona o gospodarskih javnih službah /ZGJS/;

· za prenos koncesije določila 46. in 47. člena Zakona o gospodarskih javnih službah /ZGJS/;

· za obvezno koncesijo določila 48. in 49. člena Zakona o gospodarskih javnih službah /ZGJS/;

· za višjo silo določilo 50. člena Zakona o gospodarskih javnih službah /ZGJS/;

· za odgovornost koncesionarja za ravnanje zaposlenih določila 51. in 52. člena Zakona o gospodarskih javnih službah /ZGJS/;

· za odgovornost koncedenta za ravnanje koncesionarja določilo 53. člena Zakona o gospodarskih javnih službah /ZGJS/.

Za določena vprašanja, ki se nanašajo na koncesijsko razmerje, se uporabljajo tudi določbe Zakona o javno-zasebnem partnerstvu /ZJZP/, v katerem je v 2. členu določeno, da javno zasebno partnerstvo predstavlja razmerje zasebnega vlaganja v javne projekte in/ali javnega sofinanciranja zasebnih projektov, ki so v javnem interesu ter je sklenjeno med javnim in zasebnim partnerjem v zvezi z izgradnjo, vzdrževanjem in upravljanjem javne infrastrukture ali drugimi projekti, ki so v javnem interesu in s tem povezanim izvajanjem gospodarskih in drugih javnih služb ali dejavnosti, ki se zagotavljajo na način in pod pogoji, ki veljajo za gospodarske javne službe oziroma drugih dejavnosti, katerih izvajanje je v javnem interesu oziroma drugo vlaganje zasebnih ali zasebnih in javnih sredstev v zgraditev objektov in naprav, ki so deloma ali v celoti v javnem interesu, oziroma v dejavnosti, katerih izvajanje je v javnem interesu. 

13. člen

(javni razpis)
(1) Koncesija se podeli na podlagi javnega razpisa, ki se objavi v Uradnem listu Republike Slovenije. 
(2) Javni razpis vsebuje najmanj naslednje elemente:

· predmet koncesije, 

· območje, za katero se podeljuje koncesija,

· pogoje za koncesijo,

· pogoje, ki jih mora izpolnjevati koncesionar,

· pričetek in trajanje koncesije,

· merila za izbiro koncesionarja,

· druge elemente določene s predpisi in koncesijskim aktom.

(3) Rok za prijavo na javni razpis ne sme biti krajši od 30 dni in ne daljši od 60 dni.

Obrazložitev:

Besedilo prvega odstavka je oblikovano na podlagi določila 36. člena Zakona o gospodarskih javnih službah /ZGJS/, ki določa, da koncedent pridobiva koncesionarje na podlagi javnega razpisa. Podlaga za javni razpis pa je koncesijski akt, s katerim se določita tudi oblika in postopek javnega razpisa. Javni razpis pa se objavi v uradnem glasilu Republike Slovenije torej v Uradnem listu Republike Slovenije.

Z besedilom drugega odstavka je določena vsebina javnega razpisa. Tako mora javni razpis vsebovati najmanj naslednje elemente:

· predmet koncesije, 

· območje, za katero se podeljuje koncesija,

· pogoje za koncesijo,

· pogoje, ki jih mora izpolnjevati koncesionar,

· pričetek in trajanje koncesije,

· merila za izbiro koncesionarja,

· druge elemente določene s predpisi in koncesijskim aktom.

Z besedilom tretjega odstavka je določen rok za prijavo na javni razpis, ki ne sme biti krajši od 30 dni in ne daljši od 60 dni.

14. člen

(izbira koncesionarja)
(1) O izbiri koncesionarja odloči direktor občinske uprave z upravno odločbo.

(2) O pritožbi zoper odločbo direktorja občinske uprave odloča župan.

(3) Koncesijsko pogodbo z izbranim koncesionarjem sklene v imenu občine župan.

Obrazložitev:

Besedilo prvega odstavka je oblikovano na podlagi določila prvega odstavka 37. člena Zakona o gospodarskih javnih službah /ZGJS/, ki določa, da o izbiri koncesionarja odloči koncedent z upravno odločbo. Na tem mestu moramo opomniti na določilo 67. člena Zakona o lokalni samoupravi /ZLS/, ki v drugem odstavku določa, da o upravnih stvareh iz občinske pristojnosti odloča na prvi stopnji občinska uprava, na drugi stopnji pa župan, če ni z zakonom drugače določeno.

Besedilo drugega odstavka je oblikovano na podlagi določila drugega odstavka 67. člena Zakona o lokalni samoupravi /ZLS/, ki določa, da o upravnih stvareh iz občinske pristojnosti na drugi stopnji odloča župan, če ni z zakonom drugače določeno.

Z besedilom tretjega odstavka je določeno, da koncesijsko pogodbo z izbranim koncesionarjem sklene v imenu občine župan. Navedeno določilo je oblikovano na podlagi določila prvega odstavka 33. člena Zakona o lokalni samoupravi /ZLS/, ki določa, da župan predstavlja in zastopa občino. Slednje pomeni, da je župan pristojen za sklepanje aktov poslovanja med katere sodi tudi koncesijska pogodba. 

5
Strokovnotehnične, organizacijske in razvojne naloge

15. člen

(strokovotehnične, organizacijske in razvojne naloge)
(1) Strokovno tehnične, organizacijske in razvojne naloge na področju lokalnih gospodarskih javnih služb v občini opravlja občinska uprava.

(2) Občinska uprava opravlja s področja lokalnih gospodarskih javnih služb zlasti naloge, ki se nanašajo na:

· razvoj, načrtovanje in pospeševanje lokalnih gospodarskih javnih služb,

· investicijsko načrtovanje in gospodarjenje z objekti in napravami, potrebnimi za izvajanje lokalnih gospodarskih javnih služb,
· informacijske baze za potrebe občinskih gospodarskih javnih služb,
· postopke ustanavljanja in organiziranja javnih podjetij, javnih gospodarskih zavodov in režijskih obratov,

· postopke podeljevanja koncesij in izbire koncesionarjev,

· strokovni nadzor nad izvajalci lokalnih gospodarskih javnih služb,

· strokovne, tehnične in organizacijske naloge v zvezi z javnimi razpisi za izbiro izvajalcev za koncesionirane lokalne gospodarske javne službe,

· strokovne, tehnične in organizacijske naloge v zvezi s financiranjem lokalnih gospodarskih javnih služb,

· določanje pogojev in dajanje soglasij k dovoljenjem za posege v prostor in okolje, če ti zadevajo infrastrukturne objekte in naprave lokalnih gospodarskih javnih služb, če ni kot javno pooblastilo preneseno na izvajalce lokalnih gospodarskih javnih služb,

· dajanje predpisanih dovoljenj za priključitev na infrastrukturne objekte in naprave lokalnih gospodarskih javnih služb, če ni to kot javno pooblastilo preneseno na izvajalce lokalnih gospodarskih javnih služb.

(3) Naloge iz prve, druge ali tretje alineje prejšnjega odstavka se lahko poveri za to usposobljeni organizaciji ali podjetju.

Obrazložitev:

Besedilo prvega odstavka je oblikovano na podlagi določila 11. člena Zakona o gospodarskih javnih službah /ZGJS/, ki določa, da strokovnotehnične, organizacijske in razvojne naloge na področju gospodarskih javnih služb opravljajo ustrezne službe ali organi lokalnih skupnosti. 

Besedilo drugega odstavka je oblikovano na podlagi določila 12. člena Zakona o gospodarskih javnih službah /ZGJS/, ki določa, da so strokovnotehnične, organizacijske in razvojne naloge na področju gospodarskih javnih služb naloge, ki se nanašajo zlasti na: 
· razvoj, načrtovanje in pospeševanje gospodarskih javnih služb,
· investicijsko načrtovanje in gospodarjenje z objekti in napravami, potrebnimi za izvajanje gospodarskih javnih služb,
· postopke ustanavljanja in organiziranja javnih podjetij, javnih gospodarskih zavodov in režijskih obratov,
· postopke podeljevanja koncesij in izbire koncesionarjev,
· strokovni nadzor nad izvajalci gospodarskih javnih služb,
· financiranje gospodarskih javnih služb,
· določanje pogojev in dajanje soglasij k dovoljenjem za posege v prostor, če tu zadevajo infrastrukturne objekte in narave gospodarskih javnih služb, če ni to kot javno pooblastilo preneseno na izvajalce gospodarskih javnih služb,
· dajanje predpisanih dovoljenj za priključitev na infrastrukturne objekte in naprave lokalnih gospodarskih javnih služb, če ni to kot javno pooblastilo preneseno na izvajalce lokalnih gospodarskih javnih služb.

Besedilo tretjega odstavka je oblikovano na podlagi določila drugega odstavka 12. člena Zakona o gospodarskih javnih službah /ZGJS/, ki določa, da se lahko naloge, ki se nanašajo na razvoj, načrtovanje in pospeševanje gospodarskih javnih službter investicijsko načrtovanje in gospodarjenje z objekti in napravami, potrebnimi za izvajanje gospodarskih javnih služb poverijo za to usposobljeni organizaciji ali podjetju.

6
Varstvo uporabnikov javnih dobrin

16. člen

(varstvo uporabnikov javnih dobrin)
Za varstvo uporabnikov javnih dobrin skrbi Komisija za varstvo uporabnikov javnih dobrin, ki jo ustanovi občinski svet s posebnim aktom. Komisija je lahko ustanovljena za posamezno ali za več gospodarskih javnih služb. 
Obrazložitev:

Besedilo je oblikovano na podlagi določila 14. člena Zakona o gospodarskih javnih službah /ZGJS/, ki določa, da lokalne skupnosti (občine) ustanovijo telesa za varstvo uporabnikov javnih dobrin, ki je sestavljena iz njihovih predstavnikov. Ustanovi se posebna komisija za varstvo uporabnikov javnih dobrin, ki se lahko ustanovi za posamezno ali za več gospodarskih javnih služb.

17. člen

(komisija za varstvo uporabnikov javnih dobrin)
Komisija za varstvo pravic uporabnikov javnih dobrin iz naslova varstva uporabnikov po tem odloku:

· zastopa in usklajuje interese občanov in predlaga skupne predloge občinskemu  svetu občine in županu občine,

· zastopa interese občanov v zvezi z načrtovanjem, funkcioniranjem in financiranjem javnih služb in s tem povezanih objektov in naprav v razmerju do občine.

Obrazložitev:

Z besedilom so določene obveznosti Komisija za varstvo uporabnikov javnih dobrin. Tako navedeni svet:

· zastopa in usklajuje interese občanov in predlaga skupne predloge občinskemu  svetu občine in županu občine,

· zastopa interese občanov v zvezi z načrtovanjem, funkcioniranjem in financiranjem javnih služb in s tem povezanih objektov in naprav v razmerju do občine.

18. člen

(pripombe in predlogi Komisije za varstvo pravic uporabnikov javnih dobrin)
(1) Občinski svet in župan sta dolžna obravnavati pripombe in predloge Komisije za varstvo uporabnikov javnih dobrin iz naslova varstva uporabnikov po tem odloku.

(2) Občinski svet in župan sta dolžna obvestiti komisijo o svojih stališčih in ukrepih.  
Obrazložitev:

Besedilo prvega odstavka je oblikovano na podlagi določila 15. člena Zakona o gospodarskih javnih službah /ZGJS/, ki določa, da telesa za varstvo uporabnikov javnih dobrin dajejo pripombe in predloge v zvezi z izvajanjem gospodarskih javnih služb pristojnim organom republike in lokalnih skupnosti, ki so jih dolžni o svojih stališčih in ukrepih obvestiti. 

Z besedilom drugega odstavka je določeno, da sta občinski svet in župan dolžna obvestiti komisijo o svojih stališčih in ukrepih, kar izhaja prav tako iz 15.člena ZGJS. 

19. člen

(dolžnost sklenitve pogodbe)
V primeru kršitve dolžnosti sklenjene pogodbe s strani izvajalca lokalne gospodarske javne službe, lahko uporabnik od mestne uprave Mestne občine Murska Sobota zahteva izdajo odločbe, s katero naj ta odloči o njegovi pravici, za katero meni, da je kršena, in naloži izvajalcu ustrezno ravnanje.
Obrazložitev:

Besedilo je oblikovano na podlagi določila 16. člena Zakona o gospodarskih javnih službah /ZGJS/, ki določa, da lahko uporabnik od pristojnega organa lokalne skupnosti (občine), v primeru kršitve dolžnosti sklenitve pogodbe s strani izvajalca gospodarske javne službe, zahteva izdajo odločbe, s katero naj ta odloči o njegovi pravici, za katero meni, da je kršena in naloži izvajalcu ustrezno ravnanje.

7
Financiranje lokalnih gospodarskih javnih služb

20. člen

(financiranje lokalnih gospodarskih javnih služb)
Lokalne gospodarske javne službe se financirajo:

· s ceno javnih dobrin,

· iz proračunskih sredstev,

· iz drugih virov določenih z zakonom ali odlokom občine.

Obrazložitev:

Besedilo je oblikovano na podlagi določil 59., 60., 61., 62., 63., 64. in 65. člena Zakona o gospodarskih javnih službah /ZGJS/. V skladu z navedenimi določili se gospodarske javne službe lahko financirajo na naslednje načine:

· s ceno javnih dobrin; v skladu z določilom 59. člena Zakona o gospodarskih javnih službah /ZGJS/ plačujejo uporabniki za uporabo javnih dobrin, ki so glede na posameznega uporabnika ali glede na določljive skupine uporabnikov izmerljive, ceno proizvoda ali storitve, ki je lahko tudi v obliki tarife, takse, nadomestila ali povračila. Cene se oblikujejo in določajo na način in po postopku, ki ga določa zakon ali odlok lokalne skupnosti v skladu z zakonom. Cene se lahko diferencirajo po kategorijah uporabnikov in količini porabljenih ali nudenih javnih dobrin ter rednosti njihove uporabe. Cene se lahko tudi subvencionirajo. Z aktom, s katerim se odloči o subvencioniranju cene, se določita tudi višina in vir subvencij. Subvencije pa so lahko diferencirane po kategorijah uporabnikov in količini porabljenih ali nudenih javnih dobrin.

· iz proračunskih sredstev; v skladu z določilom 60. člena Zakona o gospodarskih javnih službah /ZGJS/ se iz proračunskih sredstev financirajo gospodarske javne službe, s katerimi se zagotavljajo javne dobrine, katerih uporabniki niso določljivi ali katerih uporaba ni izmerljiva. V proračunu se zagotavljajo tudi sredstva za subvencije.

· lokalni davek; v skladu z določilom 61. člena Zakona o gospodarskih javnih službah /ZGJS/ lahko lokalna skupnost za financiranje lokalnih gospodarskih javnih služb predpiše davek v skladu s predpisi, ki urejajo financiranje javne porabe in nalog lokalnih skupnosti;

· prihodek izvajalca; v skladu z določilom 62. člena Zakona o gospodarskih javnih službah /ZGJS/, se prihodki javnega gospodarskega zavoda, javnega podjetja ali koncesionarja, ki izvirajo iz opravljanja gospodarske javne službe oziroma iz zagotavljanja javnih dobrin, določijo z aktom o ustanovitvi javnega zavoda oziroma javnega podjetja ali s koncesijskim aktom.

· posojila; v skladu z določilom 63. člena Zakona o gospodarskih javnih službah /ZGJS/ se lahko infrastrukturni objekti gospodarskih javnih služb financirajo iz sredstev, dobljenih s kratkoročnimi ali dolgoročnimi posojili. Posojila pa najame v skladu z zakonom lokalna skupnost (občina) glede na vrsto gospodarske javne službe.

· tuja vlaganja; v skladu z določilom 64. člena Zakona o gospodarskih javnih službah /ZGJS/ se lahko sredstva za investicijsko izgradnjo objektov in naprav, namenjenih za opravljanje gospodarskih javnih služb, pod pogoji, ki jih določa zakon, pridobivajo tudi iz sredstev vlaganj tujih oseb in iz sredstev tujih in mednarodnih posojil.

· z voucherji; v skladu z določilom 65. člena Zakona o gospodarskih javnih službah /ZGJS/ lahko lokalne skupnosti (občine) dajejo uporabnikom javnih dobrin bone (voucherje), s katerimi na podlagi lastne izbire plačujejo javne dobrine.

21. člen

(cena proizvoda ali storitve)
(1) Za uporabo javnih dobrin, ki so glede na posameznega uporabnika ali glede na določljive skupine uporabnikov izmerljive, plačujejo uporabniki ceno proizvoda ali storitve, ki je lahko tudi v obliki tarife, takse, nadomestila ali povračila. 

(2) Cene se oblikujejo ali določajo na način in po postopku, ki ga določa zakon in na njegovi podlagi sprejeti podzakonski akt ali odlok občine v skladu z zakonom. 

(3) Cene se lahko določijo diferencirano po kategoriji uporabnikov in količini porabljenih in nudenih javnih dobrin. 

(4) Cene se lahko subvencionirajo. Z aktom, s katerim se odloči o subvencioniranju cene, se določita tudi višina in vir subvencij. Subvencije so lahko diferencirane po kategorijah uporabnikov in količini porabljenih in nudenih javnih dobrin. 

Obrazložitev:

Besedilo prvega odstavka je oblikovano na podlagi določila prvega odstavka 59. člena Zakona o gospodarskih javnih službah /ZGJS/, ki določa, da uporabniki za uporabo javnih dobrin, ki so glede na posameznega uporabnika ali glede na določljive skupine uporabnikov izmerljive, ceno proizvoda ali storitve, ki je lahko tudi v obliki tarife, takse, nadomestila ali povračila.

22. člen

(proračunsko financiranje)
Iz sredstev proračuna se financirajo gospodarske javne službe, s katerimi se zagotavljajo javne dobrine, katerih uporabniki niso določljivi ali katerih uporaba ni izmerljiva. 

Obrazložitev:

Besedilo je oblikovano na podlagi določila 60. člena Zakona o gospodarskih javnih službah /ZGJS, ki določa, da se iz proračunskih sredstev financirajo gospodarske javne službe, s katerimi se zagotavljajo javne dobrine, katerih uporabniki niso določljivi ali katerih uporaba ni izmerljiva. V proračunu se zagotavljajo tudi sredstva za subvencije.

23. člen

(prenehanje veljavnosti)
Z dnem uveljavitve tega odloka prenehajo veljati : 

· Odlok gospodarskih javnih službah v Mestni občini Murska Sobota (Uradni list RS, št. 32/1993, 85/1999, 93/2007),
· Odlok o gospodarjenju s stavbnimi zemljišči v Mestni občini Murska Sobota (Uradni list RS, št.1/98), 
· Odlok o načinu opravljanja gospodarske javne službe vzdrževanja parkov, nasadov, zelenic ter vseh drugih zelenih površin na območju Mestne občine Murska Sobota (Uradni list RS, št. 108/2007),
· Odlok o načinu opravljanja gospodarske javne službe upravljanja in vzdrževanja mestne tržnice in izvajanja sejemskih prireditev na območju Mestne občine Murska Sobota (Uradni list RS, št. 108/2007),
· Odlok o načinu opravljanja gospodarske javne službe upravljanja in vzdrževanja objektov za šport in rekreacijo na območju Mestne občine Murska Sobota (Uradni list RS, št. 108/2007);

· Odlok o načinu opravljanja gospodarske javne službe vzdrževanja javne razsvetljave in svetlobnih signalnih naprav cestne prometne signalizacije in opreme na območju Mestne občine Murska Sobota (Uradni list RS, št. 100/2007),
· Odlok o načinu opravljanja gospodarske javne službe urejanja odprtih in pokritih javnih parkirišč ter urejanja parkiranja na območju Mestne občine Murska Sobota (Uradni list RS, 108/2007) in 
· Odlok o načinu opravljanja gospodarske javne službe plakatiranja in okraševanja mesta in naselij v Mestni občini Murska Sobota (Uradni list RS, št. 100/2007).

Obrazložitev:

Z besedilom je določena t.i. abrogacijska (lat. abrogatio = popolna razveljavitev, tudi odprava) klavzula s katero mlajši pravni akt popolnoma razveljavlja starejši pravni akt.

24. člen

(uskladitev predpisov)

Doslej veljavni akti o načinu izvajanja gospodarskih javnih služb se uskladijo s tem odlokom oziroma se sprejmejo novi akti o načinu izvajanja gospodarskih javnih služb v roku dvanajstih mesecev od sprejetja tega odloka. 

Obrazložitev:

Z besedilom se določi rok za uskladitev veljavnih aktov o načinu izvajanja gospodarskih javnih služb oziroma za sprejem novih aktov o načinu izvajanja gospodarskih javnih služb, s tem odlokom. 

25. člen

(objava in začetek veljavnosti)
Ta odlok začne veljati petnajsti dan po objavi v Uradnem listu RS.

Obrazložitev:

Besedilo je oblikovano na podlagi določila 66. člena Zakona o lokalni samoupravi /ZLS/, ki določa, da morajo biti statut in predpisi občine objavljeni, veljati pa začnejo petnajsti dan po objavi, če ni v njih drugače določeno. Statuta in drugi predpisi občine se objavijo v uradnem glasilu.

Številka:  007-0003/2015-1 (11)
Datum:              
Župan

Mestne občine Murska Sobota

mag.Aleksander JEVŠEK

